《与宇文同知张主簿游道场山》
元代·黄玠

三月三日天气佳，县官出城早休衙。亦有前溪宇文氏，水晶宫外看春花。

碧浪微风动浮玉，翡翠兰苕采柔绿。笑指高人读书处，轻舟已到何山麓。

何山山头更是山，路出千岩杳霭间。僧居蜂房开户牖，灭没紫翠飞朱丹。

川原忽满最高阁，五湖烟云一凭阑。昔年恶虎今在否，但见丑石遗苍顽。

丽姝来往多如雨，紫绫香䙬结金缕。佛前细语人不闻，倒坐蓝舆下山去。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。